**(In)complet**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În somn te caut noaptea că-mi aleargă

Prin sângele fierbinte herghelii

De cai hrăniți cu jar ce vor să-mi spargă

Obloanele nocturne, dar nu vii...

Ating cu palma minții tastatura

Imaginilor prinse sub ecran,

Te-aș bea, un strop, că mi-e uscată gura

De când te-aștept. A mai trecut un an

Și martie s-a dus în țări mai calde

Lăsându-mi în fereastră amintiri,

Doar poezia noastră să mă scalde

Și să-mi aducă unele-mpliniri.

- Te-nchid ușor sub pleoape umezite

De lacrimile dorului și-ncerc

Să nu mai număr iernile, iubite...

Aici, pe jumătatea mea de cerc,

Trec anii înșirați pe sfori de ceară,

Ca zmeie ridicate de copii,

Așez în vers puțină primăvară

Și sper că-ntr-un târziu mă vei găsi

Sub un portal cu lujeri de lumină,

Legați de-același incomplet destin,

Altoi de vis pe zvelta mea tulpină,

Ne suntem tot, dar totul e puțin.

Ioan Grigoraș Liliana Trif